**«Қазақстан Республикасының кейбір заңнамалық актілеріне**

**адвокаттық қызмет және заң көмегі мәселелері бойынша**

**өзгерістер мен толықтырулар енгізу туралы»**

**Қазақстан Республикасының Заңының жобасына**

**ТҮСІНДІРМЕ ЖАЗБА**

«Қазақстан Республикасының кейбір заңнамалық актілеріне адвокаттық қызмет және заң көмегі мәселелері бойынша өзгерістер мен толықтырулар енгізу туралы» Қазақстан Республикасы Заңының жобасы *(бұдан әрі –
заң жобасы)* Қазақстан Республикасы Парламенті депутаттарының бастамасы бойынша әзірленді және қолданыстағы заңнамаға бірқатар өзгерістерді көздейді. Аталған өзгерістер «Адвокаттық қызмет және заң көмегі туралы» қолданыстағы заңнама тұжырымдамасын қозғамайды, Конституцияның
13-бабында көзделген азаматтардың білікті заң көмегін алу құқығын
іске асыру кепілдіктерін арттыруға бағытталған.

Азаматтардың білікті заң көмегін алуға конституциялық құқығын
іске асырудың маңызды бағыттарының бірі адвокаттардың қылмыстық
сот ісін жүргізуге тағайындау бойынша қорғаушы ретінде және азаматтық
сот ісін жүргізуде өкіл ретінде қатысуы болып табылады. Алайда, қолданыстағы заңнамамен сот ісін жүргізуге қатысушы адвокаттардың мемлекет кепілдік берген заң көмегі шеңберінде қорғаушылар ретінде
заң көмегін көрсету тәртібіне қатысты мәселе реттелмеген. Осыған байланысты адвокаттардың тағайындауы бойынша қызметінің біркелкі тәртібі жоқ. Бұл тәртіп Қазақстан Республикасының өңірлерінде олардың көпшілігінің шалғай ауылдық жерлерге ие екендігін ескере отырып,
өз ерекшелігіне ие.

Осыған байланысты заң жобасы «Адвокаттық қызмет және заң көмегі туралы» Қазақстан Республикасының Заңында адвокаттарды қылмыстық
сот ісін жүргізуде қорғаушы және азаматтық сот ісін жүргізуде өкілдер
ретінде тағайындау тәртібін бекіту Республикалық адвокаттар алқасының құзыретіне жатады деген ережені бекітуді ұсынады. Бұл ретте аумақтық адвокаттар алқалары аталған тәртіпке сәйкес адвокаттарды заң көмегінің бірыңғай ақпараттық жүйесі арқылы тағайындау бойынша адвокаттар-қорғаушылармен заң көмегін көрсетуін ұйымдастыратынын көрсету ұсынылады.

Бұдан басқа, заң көмегінің бірыңғай ақпараттық жүйесі арқылы адвокаттарды тағайындауды автоматтандыру кез келген мүдделі тұлғалардың адвокаттардың арасында тапсырмаларды бөлуге әсерін толығымен болдырмауға мүмкіндік береді және мұндай ықпал ету ықтималдығы сақталатын қолданыстағы тәртіпке қарағанда адвокатураның тәуелсіздік принципіне жауап береді.

Осы заң жобасын қабылдау Қазақстан Республикасының бүкіл аумағында адвокаттық қызметтің осы түрін біркелкі реттеуге алып келеді,
бұл адвокат-қорғаушылардың мақсаты бойынша көрсететін заң көмегінің сапасын арттыруды қамтамасыз етеді. Бұл әрбір адамның Қазақстан Республикасы Конституциясының 13-бабында бекітілген білікті заң көмегін алуға конституциялық құқығын іске асырудың тиімділігін арттыруға ықпал ететін болады.

Заң жобасы адвокаттардың заң көмегін көрсету процесін автоматтандыру мәселелері бойынша бірқатар заңнамалық актілерге өзгерістер мен толықтырулар енгізуді көздейді. Осыған байланысты, кейбір заңнамалық актілерде адвокаттың білікті заң көмегін көрсету үшін қажетті мәліметтерді заң көмегінің ақпараттық жүйесі арқылы түрлі мемлекеттік деректер базасынан ала алатыны туралы ережені бекіту ұсынылады.

Бұдан басқа, заң көмегінің бірыңғай ақпараттық жүйесін мемлекеттік органдардың ақпараттық жүйелерімен интеграциялау бойынша жүргізілетін жұмыстарды назарға ала отырып, мәртебесі тоқтатылған не тоқтатыла тұрған адвокаттардың мемлекеттік деректер базаларынан мәліметтер алуды болдырмау үшін адвокаттың мәртебесі туралы күн сайынғы өзекті ақпарат ұсынылатын «адвокаттар тізілімін» «Адвокаттық қызмет және заң көмегі туралы» ҚР Заңында бекіту қажеттігі туындайды.

Сондай-ақ, заң жобасымен заң консультациялары арқылы адвокаттық қызметті жүзеге асыру нысанын алып тастау ұсынылады. Бұл шара
адвокаттар алқасына заң консультацияларының жұмысын қамтамасыз етуге кететін қаражаттарды алып тастай отырып, шығындарды оңтайландыруға мүмкіндік береді.

**Қазақстан Республикасы**

**Парламентінің депутаттары С.Ф. Бычкова**

 **В.В. Волков**

**С.В. Имашева**

**Б.Т. Кесебаева**

**В.И. Олейник**

**Қ.Б. Сафинов**

**Л.Ж. Сүлеймен**